|  |
| --- |
| Til Social- og ÆldreministerietAtt.: Oscar GinsborgE-mail: og@sm.dk Cc.: p-boern@sm.dk   |

# Danske Handicaporganisationers høringssvar til ændring af Bekendtgørelse om råd på det sociale område (Børnerådet)

Danske Handicaporganisationer (DH) takker for muligheden for at komme med bemærkninger til ændring af bekendtgørelse om råd på det sociale område – nærmere bestemt Børnerådet.

DH mener at det er overordentlig vigtigt, at børn og unge med handicap får en stemme i forhold der vedrører deres liv. Når det handler om børn og unge med handicap er det ofte et område, som mange voksne taler om, men der er ikke stor erfaring med, at børn og unge med handicap selv fortæller, hvilke holdninger og ønsker de har til tilværelsen. Ligesom der ikke er stor erfaring med, hvordan de unges egne synspunkter inddrages.

Undersøgelsen ’Se, lytte og inkludere – Deltakelse for barn og unge med funksjonsnedsettelser i NordenNordiske’ (Nordens Velfærdscenter, februar 2021) viser bl.a. at, ”*børn og unge med handicap ikke har samme muligheder som deres jævnaldrende. De beskriver en hverdag med færre muligheder for at deltage i sociale aktiviteter. De oplever ofte at blive overset i beslutningsprocessen, og de har sjældent indflydelse på ting, der vedrører dem*.”

I forlængelse af dette, henviser DH til Børnekonventionens artikel 23, stk. 1:

”*Deltagerstaterne anerkender, at et psykisk eller fysisk handicappet barn bør have et indholdsrigt og menneskeværdigt liv under forhold, der sikrer værdighed, fremmer selvtilliden og medvirker til barnets aktive deltagelse i samfundslivet*.”

**DH mener**, at det er meget vigtigt at børn med handicap får en tydeligere stemme i Børnerådet fremadrettet.

**Det undrer derfor DH**, at børn med handicap ikke har fået en plads i Børnerådets repræsentantskab på lige fod med De Anbragtes Vilkår, Danske Skoleelever og Dansk Ungdoms Fællesråd (DUF) jf. den politiske aftale om Børnene Først.

**DH mener**, at det må være lige så vigtigt at høre børn med handicap, når det ønskes, at børnene skal have en stærkere stemme i den offentlige debat og i rådgivning af regering og Folketing.

**DH vil på det kraftigste opfordre** til at børn og unge med handicap får en plads i Børnerådets repræsentantskab og repræsenteres i et kommende børne- og ungepanel.

Generelle bemærkninger

DH er enige i Børnerådets pointe om, at det er uklart hvad opgave og kompetencefordelingen mellem rådet og det kommende børne- og ungepanel og repræsentantskab, når bekendtgørelsen alene omhandler rådet og det endnu er uvist hvordan børne- og ungepanelet, samt repræsentantskabet kommer til at blive sammensat og fungerer.

**DH mener**, ikke det er muligt fuldt ud at vurdere hvorvidt bekendtgørelsen om Børnerådet er fyldestgørende, når den øvrige konstruktion med panel og repræsentantskab ikke er på plads.

**DH bakker** generelt op om Børnerådets høringssvar.

DH har derudover nedenstående konkrete bemærkninger.

Børnerådets sammensætning og rådsmedlemmernes kompetencer og kvalifikationer

Det fremgår af bekendtgørelsen, at Børnerådets sammensætning skal repræsentere en bred og tværfaglig indsigt i børns liv. Som en noget nyt nævnes det, at det også skal være repræsentanter med viden om funktionsnedsættelse.

**DH mener,** at det er et væsentligt fremskridt at det med den nye bekendtgørelse er konkretiseret, at der skal sikres repræsentation af viden om børn med funktionsnedsættelser og psykisk sårbarhed i forhold til at få fokus på børn med handicap i Børnerådets arbejde.

**DH** delerderudover de bekymringer som Børnerådet har i forhold til udvanding af bekendtgørelsens krav om rådsmedlemmernes faglige viden. Ved at fjerne krav om at rådsmedlemmerne skal have faglig viden, er der risiko for at der kan være en overvægt af personer i rådet, som ikke har faglig ballast som udgangspunkt for deres input til Børnerådets arbejde.

**DH mener**, at det er afgørende for kvaliteten af Børnerådets arbejdet rådgivning af Folketinget, at rådsmedlemmerne har faglig viden om de områder som Børnerådet arbejder inden for.

DH deler endvidere Børnerådets kommentar om, at der mangler krav om kompetencer inden for rettighedsområdet, som der nu ikke henvises til længere med den nye bekendtgørelse.

**DH mener**, at det er vigtigt at Børnerådet fortsat har rettighedsområdet som kompetenceområde.

Med venlig hilsen

Thorkild Olesen

*Formand*